29.6.2023.
HR
Službeni list Europske unije
L 165/109
Članak 2.
Definicije Za potrebe ove Uredbe primjenjuju se sljedeće definicije: 1.
„pošiljka” znači određena količina robe obuhvaćena istim službenim certifikatom, službenom potvrdom ili bilo kojim drugim dokumentom, koja se prevozi istim prijevoznim sredstvom i koju, u pogledu maloprodajne robe, otprema isti objekt s popisa u dijelovima Ujedinjene Kraljevine koji nisu Sjeverna Irska i isporučuje istom objektu s popisa u Sjevernoj Irskoj te koju, u pogledu bilja za sadnju, uključujući sjemenski krumpir, te strojeva i vozila koji su se upotrebljavali u poljoprivredne ili šumarske svrhe, otpremaju specijalizirani subjekti u dijelovima Ujedinjene Kraljevine koji nisu Sjeverna Irska i koju prima specijalizirani subjekt u Sjevernoj Irskoj;
2.
„maloprodajna roba” znači sljedeća roba koja se isporučuje na distribucijskim terminalima, uključujući terminale koji distribuiraju maloprodajnu robu pri kontroliranoj temperaturi, distribucijske centre supermarketa, veleprodajna mjesta i prodajna mjesta, ili koja se isporučuje izravno krajnjem potrošaču, uključujući putem subjekata koji obavljaju ugostiteljske usluge, u tvorničkim kantinama, putem ugostiteljskih usluga u ustanovama, putem restorana i drugih sličnih pružatelja usluga prehrane i putem trgovina: (a) proizvodi životinjskog podrijetla ili proizvodi biljnog podrijetla; (b) bilje koje nije bilje namijenjeno ya sadnju, kako je navedeno u provedbenom aktu donesenom u skladu s člankom 72. stavkom 1., člankom 73. i člankom 74. stavkom 1.
Uredbe (EU) 2016/2031; (c) mješoviti proizvodi; (d) hrana koja nije hrana iz točaka (a), (b) i (c); (e) materijali koji dolaze u dodir s hranom; (f) gotova hrana za kućne ljubimce i žvakalice za pse obuhvaćene područjem primjene Uredbe (EZ) br. 1069/2009;
3.
„stavljanje na tržište” znači subjektovo držanje robe iz članka 1. stavka 1. točaka (a) i (b) ove Uredbe radi prodaje, uključujući nuđeni za prodaju ili bilo koji drugi oblik prijenosa, bez obzira na to je li besplatan ili nije, te prodaju, distribuciju i druge oblike prijenosa te robe;
4.
„krajnji potrošač” znači konačni potrošač maloprodajne robe koji tu robu ne koristi ni u kojoj fazi poslovanja ili poslovne aktivnosti;
5.
„maloprodajna roba iz ostatka svijeta” znači maloprodajna roba koja se sastoji od proizvoda podrijetlom iz trećih zemalja koje nisu Ujedinjena Kraljevina i koja se uvozi u dijelove Ujedinjene Kraljevine koji nisu Sjeverna Irska;
6.
„proizvodi životinjskog podrijetla” znači maloprodajna roba namijenjena prehrani ljudi koja se sastoji od sljedećeg: (a) hrane životinjskog podrijetla, uključujući med i krv; (b) živih školjkaša, živih bodljikaša, živih plaštenjaka i živih morskih puževa namijenjenih prehrani ljudi; (c) ostalih životinja namijenjenih za pripremu radi dostave krajnjem potrošaču u živom obliku;
7.
„proizvodi biljnog podrijetla” znači maloprodajna roba namijenjena prehrani ljudi koja se sastoji od bilja i proizvoda od bilja, uključujući prerađeni materijal;